Man kry tronkstraf ná tref-en-trapDr. Koos Roux (regs) en sy seun Kobus. Volgens die Pedal Power Association (PPA) is Geoffrey Merrick in die Kuilsrivier-landdroshof tot drie jaar tronkstraf gevonnis en sy rybewys vir ses maande opgeskort. “Die landdros het gesê die beskuldigde was baie nalatig, asook dat hy van die toneel gevlug en die oorledene en sy seun aan hul eie lot oorgelaat het.” IOL berig dit is die eerste keer dat tronkstraf opgelê is aan iemand wat ŉ fietsryer in ŉ tref-en-trap-ongeluk doodry. Volgens die berig is Merrick skuldig bevind op aanklag van strafbare manslag en op drie aanklagte wat met die oortreding van padveiligheidswette verband hou. Merrick het glo aangedui dat hy teen sy skuldigbevinding en vonnis gaan appelleer. Beth Roux, Koos se weduwee, het gesê sy is gelukkig met die vonnis en het die PPA bedank vir die bystand in die saak. Maroela Media het vroeër berig dat Roux en sy seun, Kobus (toe 19 jaar oud), op 12 Mei van hulle fietse af gery is op die Bottelary-pad oorkant die Soneike-winkelsentrum voordat die motoris van die toneel gevlug het. Roux is op die toneel dood en Kobus het ligte beserings opgedoen. Merrick (toe 51 jaar oud) het hom tien dae ná die voorval aan die polisie oorgegee. Hy het kort daarna in die hof verskyn en is op borgtog van R3 000 vrygelaat.